Baba-ontvoeringsdrama: Sekere klagte teen ma laat vaarBaba Siwaphiwe Mbambo (Foto: Rescue Control SA) Die aanklagte van ontvoering teen Sibongile Mbambo (34) en Phumlani Mbongazi (26) is Woensdag in die Durbanse landdroshof laat vaar. Hulle word van bedrog en dwarsboming van die gereg aangekla en is op borgtog van R1 000 elk vrygelaat. Vaneshree Moodley, staatsaanklaer, het gesê ná deeglike oorweging is besluit om die klag van ontvoering te laat vaar. Moodley het gesê die twee word aangekla van bedrog omdat hulle die polisie glo om die bos gelei het en toegelaat het dat staatshulpbronne misbruik word. “Die aanklagte van dwarsboming van die gereg het te doen met die saak van kaping wat geopen is. Dit het reaksie van die publiek ontlok en weereens staatshulpbronne vermors.” Die staat het nie die aansoek om borgtog teengestaan nie, maar wel vir landdros Mahomed Motala gevra om die publiek se reaksie in ag te neem wanneer hy oor die borgtogaansoek besluit. Andile Dakela, Mbokazi se regsverteenwoordiger, het namens hom ŉ beëdigde verklaring aan die hof voorgelees. Hy is ŉ metertaxibestuurder en bedryf ook ŉ snoepwinkel. Hy het drie kinders en kan borgtog van R1 000 bekostig. Mfanafuthi Biyela, Mbambo se regsverteenwoordiger, het aan die hof verduidelik Mbambo is ŉ onderwyser en die broodwinner van hul gesin. Volgens Mbambo is haar man werkloos en het sy vier kinders om te onderhou. Motala het gesê daar is nie ŉ rede om die beskuldigdes se borgtogaansoeke te weier nie, aangesien nie een van hulle ŉ vlugrisiko is nie. Maroela Media het vroeër berig dié twee het Maandag vlugtig saam in die hof verskyn. Baba Siwaphiwe Mbambo nadat sy veilig gevind is. (Foto: Verskaf) ŉ Volskaalse soektog is Vrydag na baba Siwaphiwe van stapel gestuur nadat haar ma se motor, met haar daarin, as “gekaap” in Greyville aangemeld is. Volgens Mbambo het twee gewapende mans haar by die City View-winkelsentrum oorval en gekaap. Mbambo, wat getroud is, het toe gesê sy en haar agtjarige seun is tydens die kaping uit die voertuig gegooi, waarna die kapers met die baba weggejaag het. Die voertuig is later verlate op die hoek van Moodie- en Donovanweg in Montclair opgespoor. Die polisie, paramedici, veiligheidsbeamptes en verskeie bekommerde inwoners het dadelik na die “kapers” begin soek en ŉ beloning van R250 000 is uitgeloof vir inligting wat daartoe kon lei dat die kind so spoedig moontlik en veilig opgespoor word. Die polisie het Saterdag in die vroeë oggendure ŉ motor by die Mariannhill-tolplaza (naby Pinetown) voorgekeer. Die baba is ongedeerd in die voertuig gevind. Drie verdagtes, die kind se ma, haar minnaar en nog ŉ vrou, was in die motor en is in hegtenis geneem. Dit het geblyk die hele voorval was beplan. Die motief vir die voorval word ondersoek.